**Likumprojekta "Grozījumi Ieslodzījuma vietu pārvaldes likumā"**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2013. gada 4. februāra rīkojumu Nr. 38 "Par Administratīvo sodu sistēmas attīstības koncepciju" tika atbalstīti Administratīvo sodu sistēmas attīstības koncepcijas kopsavilkumā ietvertie risinājumi, paredzot nozaru kodifikāciju. Ņemot vērā minēto, Tieslietu ministrija ir izstrādājusi grozījumus Ieslodzījuma vietu pārvaldes likumā, nosakot ieslodzījuma vietu amatpersonām tiesības, konstatējot ieslodzījuma vietā administratīvo pārkāpumu. Likumprojekts stājas spēkā vienlaikus ar Administratīvās atbildības likumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Ministru kabineta 2013. gada 4. februāra rīkojumu Nr. 38 "Par Administratīvo sodu sistēmas attīstības koncepciju" tika atbalstīti Administratīvo sodu sistēmas attīstības koncepcijas kopsavilkumā ietvertie risinājumi, tai skaitā, paredzot nozaru kodifikāciju. Likumprojekts "Grozījumi Ieslodzījuma vietu pārvaldes likumā" (turpmāk – Likumprojekts) ir izstrādāts atbilstoši Ministru kabineta 2014. gada 22. aprīļa sēdes protokola Nr. 24 26. § "Informatīvais ziņojums "Nozaru administratīvo pārkāpumu kodifikācijas ieviešanas sistēma"" 2.1. apakšpunktā noteiktajam uzdevumam izstrādāt attiecīgās nozares likumprojektus, kuros iekļaut visus šajā nozarē saglabājamos administratīvos pārkāpumus un noteikt kompetento iestādi, kurai piekritīga soda piemērošana. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Administratīvo pārkāpumu kodekss (turpmāk - LAPK) zaudēs spēku 2020. gada 1. janvārī, kad spēkā stāsies Administratīvās atbildības likums. Tāpēc Likumprojektā ietvertas normas, lai noteiktu ieslodzījuma vietu amatpersonām tiesības, pildot dienesta pienākumus pārtraukt administratīvo pārkāpumu, un aizturēt personu, kura izdara vai par kuru pastāv aizdomas, ka tā ir izdarījusi administratīvo pārkāpumu līdz brīdim, kamēr tiek noformēts ziņojums par administratīvo pārkāpumu.LAPK 178. pantā ir noteikta administratīvā atbildība par vielu, izstrādājumu un priekšmetu nelikumīgu nodošanu personām, kuras ievietotas iepriekšējā apcietinājuma vietās, brīvības atņemšanas vietās vai citās no sabiedrības izolējošās vietās, vai vielu, izstrādājumu un priekšmetu nelikumīgu saņemšanu no tām. Spēkā esošajos normatīvajos aktos nav noteiktas Ieslodzījuma vietu pārvaldes tiesības veikt administratīvā pārkāpuma procesu.Saskaņā ar Ieslodzījuma vietu pārvaldes likuma 2. panta pirmajā daļā noteikto Ieslodzījuma vietu pārvalde ir Tieslietu ministrijas padotībā esoša valsts pārvaldes iestāde, kas īsteno valsts politiku apcietinājuma kā drošības līdzekļa un brīvības atņemšanas kā kriminālsoda izpildes jomā. Ņemot vērā minēto un, izvērtējot Ieslodzījuma vietu pārvaldes kompetenci, Tieslietu ministrija ir atzinusi, ka kodificējot nozaru politiku administratīvo pārkāpumu jomā nav lietderīgi izveidot Ieslodzījuma vietu pārvaldei jaunu līdz šim nebijušu funkciju - kompetenci administratīvo pārkāpumu procesā, jo tā nesakrīt ar iestādes darbības mērķi un būtu nepieciešami būtiski papildu finanšu resursi, kā arī būtiski palielinātos administratīvais slogs, lai nodrošinātu kvalitatīvu un efektīvu jaunu pienākumu izpildi. Ņemot vērā minēto, arī Administratīvās atbildības likumā Ieslodzījuma vietu pārvalde nav paredzēta kā iestāde, kas ir kompetenta veikt administratīvo pārkāpumu procesu un administratīvi aizturēt personu. Izvērtējot ieslodzījuma vietās reģistrēto administratīvo pārkāpumu notikumu skaitu un veidus, tika konstatēts, ka apmeklētāji ieslodzījuma vietās 2017. gadā un 2018. gadā ir izdarījuši 128 administratīvos pārkāpumus, kas pārsvarā ir saistīti ar aizliegto priekšmetu (mobilo telefonu, to sastāvdaļu un SIM karšu u.c. nodošanu), narkotisko un psihotropo vielu un izstrādājumu nelikumīgu, no pārbaudes slēptu nodošanu vai mēģinājumu jebkurā veidā tos nodot personām, kuras atrodas brīvības atņemšanas vietā. Tāpat 2017. gadā ir konstatēti 155, bet 2018. gadā - 154 reģistrēti nelikumīgu priekšmetu nodošanas gadījumi ieslodzījuma vietās, kas nav atzīti par administratīviem pārkāpumiem. Papildus ieslodzījuma vietās var tikt konstatēti arī cita rakstura administratīvie pārkāpumi.Likumprojekts noteic, ka ieslodzījuma vietu amatpersona, pildot dienesta pienākumus, ir tiesīga pārtraukt administratīvo pārkāpumu un aizturēt personu, kura izdara vai par kuru pastāv aizdomas, ka tā izdarījusi administratīvo pārkāpumu līdz brīdim, kamēr tiek noformēts ziņojums par administratīvo pārkāpumu. Tāpat Likumprojekts paredz ieslodzījuma vietu amatpersonas tiesības personu, kura izdara administratīvo pārkāpumu, vai par kuru ir aizdomas, ka tā izdarījusi administratīvo pārkāpumu, izraidīt no ieslodzījuma vietas teritorijas. Amatpersona noformēto ziņojumu par administratīvo pārkāpumu kopā ar informāciju vai priekšmetiem, kas apliecina pārkāpumu, nosūta vai nodod kompetentajai iestādei administratīvā procesa veikšanai. Atbilstoši Administratīvās atbildības likuma 90. panta pirmajā daļā noteiktajam pierādījumi administratīvā pārkāpuma lietā ir ziņas par faktiem, kurus administratīvā pārkāpuma procesā iesaistītās personas atbilstoši kompetencei izmanto, lai pierādītu administratīvā pārkāpuma esību vai neesību un noskaidrotu citus apstākļus, kam ir nozīme administratīvā pārkāpuma lietas pareizā izlemšanā. Turpat 93. panta ceturtajā daļā noteikts, ka ziņas par faktiem, kuras amatpersonas ieguvušas, īstenojot likumā noteiktās kontroles un uzraudzības funkcijas, ir pieļaujams izmantot kā pierādījumus administratīvā pārkāpuma procesā. Ņemot vērā minēto, ieslodzījuma vietas amatpersonas noformētais ziņojums par administratīvo pārkāpumu, kā arī amatpersonas sniegtā informācija par pārkāpuma izdarīšanas apstākļiem u.c. svarīga informācija vai priekšmeti, kas apliecina pārkāpumu, tiks uzskatīti kā pierādījumi kompetentajai iestādei uzsākot administratīvā pārkāpuma procesu. Tādējādi nodrošinot secīgu un atbilstošu amatpersonu turpmāko rīcību, lai pierādītu administratīvā pārkāpuma esību vai neesību un noskaidrotu citus apstākļus, kam ir nozīme administratīvā pārkāpuma lietas pareizā izlemšanā.Ņemot vērā administratīvo pārkāpumu kriminālsodu izpildes jomā bīstamību un nodarījuma sekas, Likumprojektā noteiktās ieslodzījuma vietu amatpersonu tiesības, pildot dienesta pienākumus, atbilst līdz šim pastāvošajam darbības modelim un ir nepieciešamas, lai nodrošinātu kārtību un drošību ieslodzījuma vietās. Tāpat Likumprojektā noteikts, ka šajā gadījumā, ja nepieciešams, ieslodzījuma vietas amatpersona var pielietot fizisku spēku, speciālos cīņas paņēmienus un speciālos līdzekļus.  |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Ieslodzījuma vietu pārvalde. |
| 4. | Cita informācija | Likumprojekts tika skatīts Latvijas Administratīvo pārkāpumu kodeksa pastāvīgas darba grupas 2019. gada 28. marta sēdē. Darba grupa izteica priekšlikumus Likumprojekta pilnveidošanai.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts vērsts uz ieslodzījuma vietu amatpersonām un personām, kuras apmeklē ieslodzījuma vietu. Personu tiesības un pienākumus Likumprojekts nemaina, bet nosaka precīzas ieslodzījuma vietu amatpersonu tiesības un rīcību administratīvā pārkāpuma gadījumā ieslodzījuma vietā. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums ir izstrādāts, izvērtējot un pārņemot attiecīgās normas no LAPK par pārkāpumiem kriminālsodu un apcietinājuma izpildes jomā. Likumprojektā paredzētajam tiesiskajam regulējumam nav ietekmes uz tautsaimniecību un administratīvo slogu, jo tā regulējums nemaina sabiedrības mērķgrupas un institūciju tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Likumprojekts neparedz jaunus informācijas sniegšanas un uzglabāšanas pienākumus sabiedrības mērķgrupām un institūcijām. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts tiek virzīts kopā ar grozījumiem Latvijas Sodu izpildes kodeksā (VSS-407) un grozījumiem Apcietinājumā turēšanas kārtības likumā (VSS-409).  |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā to, ka Likumprojekts skar ierobežotu sabiedrības loku – ieslodzījuma vietu amatpersonas un ieslodzījuma vietu apmeklētājus, tad plašas sabiedrības informēšanas aktivitātes nav nepieciešams veikt. Tāpat Likumprojekts pēc būtības neparedz izmaiņas administratīvajā atbildībā par pārkāpumiem Likumprojektā regulētajā jomā. |
| 2. | Sabiedrības līdzdalība projekta izstrādē | Likumprojekts 2019. gada 30. aprīlī tika ievietots Tieslietu ministrijas tīmekļvietnē sadaļā "Sabiedrības līdzdalība" <https://www.tm.gov.lv/lv/cits/pazinojums-par-lidzdalibas-iespejam-tiesibu-aktu-grozijumi-latvijas-sodu-izpildes-kodeksa-izstrades> pirms tā iesniegšanas izsludināšanai Valsts sekretāru sanāksmē, nodrošinot iespēju sabiedrības pārstāvjiem izteikt viedokli rakstiski atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1apakšpunktā minētajam**.** |
| 3. | Sabiedrības līdzdalības rezultāti | Sabiedrības līdzdalības ietvaros viedokļi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ieslodzījuma vietu pārvalde, Valsts policija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs Ieslodzījuma vietu pārvaldes un Valsts policijas institucionālo struktūru un tā īstenošanai nav nepieciešams izveidot jaunas institūcijas , reorganizēt vai likvidēt esošās. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

*France-Bamblovska 67036751*

*keta.france-bamblovska@tm.gov.lv*